**Наблюдение и анализ на поведението на дете в игрова ситуация**

Детето се казва Антоанета, на 5 години, посещава Подготвителна група – 5 – годишни. Методът, които използвах, за да анализирам поведението й в игрова ситуация, бе диагностично наблюдение.

Наблюдението бе еднократно.

Идеята за СРИ възникна спонтанно в свободното от педагогически ситуации време преди обяда. Тя инициира самата играта, същевременно и определи състава на участниците, като покани за партньори други три деца. Ролите бяха ясно определени преди началото на играта, разпределени от наблюдаваното дете. Тони си избра ръководната роля /„Искате ли да играем в куклената къща? Аз ще бъда майката, ти ще бъдеш таткото, ти ще бъдеш доктора, а ти – таксиметровия шофьор!”/. Ролята на майката беше пожелана от още едно дете, което отстъпи само, без да се достигне до конфликтна ситуация, тъй като беше заплашено, че ще бъде изключено от играта ако продължава да настоява. Към играещата група се присъедини още едно дете, което желаеше да е лекар, впоследствие то отстъпи, като, подпомогнато от учителя, прие ролята на медицинска сестра. Впоследствие към играта се присъединиха и други деца – пациенти, които желаеха да посетят лекарския кабинет.

Децата успяха да изградят самостоятелно цялостен сюжет / „На посещение в поликлиниката”/, организираха сами обстановката за игра- кухненския кът - за „дома” и кушетката с масичка с медицински принадлежности - за „лекарски кабинет”.

Игровите действия бяха многообразни и логични – майката нахрани детето, изкъпа го, облече му чисти дрешки, бащата си дойде от работа, нахрани се и след това майката предположи, че детето е болно – вдигнало е температура, и има нужда от преглед при доктора. Помоли бащата да извика такси и да заведат заедно детето до лекарския кабинет.

В играта си Тони използва атрибути /кухненска посуда/, както и предмети– заместители – столчета за кабината на автомобила, сламка- за термометър.

През цялото време на играта Тони беше „потопена” в ролята си – проявяваше майчинска загриженост към бебето, използва ролева реч – репликите й бяха изцяло от позицията на изпълняваната роля /„О, мило мое, какво ти има, къде те боли? Докторе, моля Ви, помогнете на детенцето ми! Ще се видим довечера, миличкото ми!”. Когато трябваше да посетят лекарския кабинет, Тони реши, че всички останали пациенти трябва да й дадат предимство, защото нейното дете е най – болно и се нуждае от преглед веднага.

По повод правилността на игровите действия – от време на време Тони наставляваше, а веднъж влезе и в спор относно това дали дадено дете действа правилно или неправилно от позиция на своята роля – лекарят трябвало първо да преслуша бебето, а после да му преглежда гърлото, медицинската сестра трябвало да оперира, а не лекаря.

Ролевото поведение от всички участващи деца се запази до самият край на играта, продължила 12 минути.